b'\n_START_ARTICLE_\nDuraliuminis\n_START_PARAGRAPH_\nDuraliuminis (angl. duralumin, duraluminum, duraluminium; rus. \xd0\xb4\xd1\x8e\xd1\x80\xd0\xb0\xd0\xbb\xd1\x8e\xd0\xbc\xd0\xb8\xd0\xbd\xd0\xb8\xd0\xb9, \xd0\xb4\xd1\x83\xd1\x80\xd0\xb0\xd0\xbb\xd1\x8e\xd0\xbc\xd0\xb8\xd0\xbd\xd0\xb8\xd0\xb9), duralis (angl. dural, duralum, duralium: rus. \xd0\xb4\xd1\x8e\xd1\x80\xd0\xb0\xd0\xbb\xd1\x8c)\xc2\xa0\xe2\x80\x93 aliuminio lydinys, gr\xc5\xabdinamas terminiu apdorojimu ir po to sendinimu. Sud\xc4\x97tis\xc2\xa0\xe2\x80\x93 aliuminis (93,2\xc2\xa0%), varis (4,5\xc2\xa0% mas\xc4\x97s), magnis (1,6\xc2\xa0%) ir manganas (0,7\xc2\xa0%).\n_START_SECTION_\nPavadinimas ir istorija\n_START_PARAGRAPH_\nFirminis pavadinimas diuralis (Dural\xc2\xae) yra prekinis \xc5\xbeenklas, bet tap\xc4\x99s \xc5\xa1nekamuoju ir profesiniu \xc5\xa1io lydinio pavadinimu. Pavadinime komponentas dur- kil\xc4\x99s i\xc5\xa1 Vokietijos miesto pavadinimo vok. D\xc3\xbcren. 1909\xc2\xa0m. \xc5\xa1iame mieste prad\xc4\x97ta pramonin\xc4\x97 duraliuminio gamyba._NEWLINE_Duraliumin\xc4\xaf i\xc5\xa1rado vokie\xc4\x8di\xc5\xb3 in\xc5\xbeinierius metalurgas Alfredas Vilmas (Alfred Wilm), dirb\xc4\x99s metalurgijos gamykloje D\xc3\xbcrener Metallwerke AG. 1903\xc2\xa0m. Vilmas aptiko, kad aliuminio lydinys su 4\xc2\xa0% vario priedu po staigaus atv\xc4\x97sinimo (gr\xc5\xabdinimo temperat\xc5\xabra +500\xc2\xa0\xc2\xb0C) pabuv\xc4\x99s 4\xe2\x80\x935 paras kambario temperat\xc5\xabroje, palaipsniui darosi kietesnis ir tvirtesnis, bet nepraranda plasti\xc5\xa1kumo. Po tolesni\xc5\xb3 bandym\xc5\xb3 1909\xc2\xa0m. gamykla D\xc3\xbcrener Metallwerke \xc4\x97m\xc4\x97 gaminti duraliumin\xc4\xaf. Vilmo aptiktas aliuminio lydini\xc5\xb3 kiet\xc4\x97jimas senstant leido padidinti duraliuminio tvirtum\xc4\x85 iki 350\xe2\x80\x93370\xc2\xa0MPa (gryno aliuminio\xc2\xa0\xe2\x80\x93 70\xe2\x80\x9380\xc2\xa0MPa). Europoje (\xc5\xa0veicarija, D. Britanija) paplit\xc4\x99 aliuminio lydiniai Avional ir Hiduminium yra duraliuminiui artimi lydini\xc5\xb3 variantai, kuriuos gamino kiti gamintojai._NEWLINE_Duraliuminiais vadina deformuojamus Al-Cu-Mg lydinius, kuriuos papildomai legiruoja manganu._NEWLINE_JAV ir ES daugiausiai naudojami duraliuminiai 2024, 2017 ir 2117.\n_START_SECTION_\nSavyb\xc4\x97s\n_START_PARAGRAPH_\nLydinio tankis 2500\xe2\x80\x932800 kg/m\xc2\xb3, lydymosi temperat\xc5\xabra apie 650\xc2\xa0\xc2\xb0C._NEWLINE_Po atkaitinimo (kaitinimo iki +500\xc2\xa0\xc2\xb0C ir atau\xc5\xa1inimo) duraliuminis tampa mink\xc5\xa1tas ir lankstus (kaip aliuminis). Po sendinimo (+20\xc2\xa0\xc2\xb0C\xc2\xa0\xe2\x80\x93 kelias paras, auk\xc5\xa1tesn\xc4\x97je temperat\xc5\xabroje\xc2\xa0\xe2\x80\x93 kelias valandas) pasidaro kietas ir stangrus._NEWLINE_Duraliuminiui b\xc5\xabdingas didelis statinis stipris (iki 450\xe2\x80\x93500 MPa) kambario ir auk\xc5\xa1tesn\xc4\x97je (iki 150\xe2\x80\x93175\xc2\xa0\xc2\xb0C) temperat\xc5\xabroje, atsparumas nuovargiui ir irimo klampa._NEWLINE_Duraliuminio tr\xc5\xabkumas\xc2\xa0\xe2\x80\x93 ma\xc5\xbeas atsparumas korozijai, tod\xc4\x97l duraliuminio gaminius reikia saugoti nuo korozijos. Duraliuminio lak\xc5\xa1tai paprastai dengiami grynu aliuminiu.\n_START_SECTION_\nPanaudojimas\n_START_PARAGRAPH_\nDuraliuminis\xc2\xa0\xe2\x80\x93 svarbi konstrukcin\xc4\x97 med\xc5\xbeiaga aviacijoje ir kosmonautikoje, taip pat kitose srityse, kur reikia lengv\xc5\xb3 ir tvirt\xc5\xb3 med\xc5\xbeiag\xc5\xb3._NEWLINE_Pirma konstrukcija, kur buvo panaudotas duraliuminis, buvo diri\xc5\xbeablio karkasas. Nuo 1911\xc2\xa0m. duraliuminis imtas pla\xc4\x8diau naudoti. Pirmojo pasaulinio karo metais duraliuminio sud\xc4\x97tis ir terminio apdorojimo metodika buvo \xc4\xafslaptinti. D\xc4\x97l didelio savitojo stiprio nuo 3-\xc4\x8dio de\xc5\xa1imtme\xc4\x8dio duraliuminis tapo viena svarbiausi\xc5\xb3 aviacijos pramon\xc4\x97s med\xc5\xbeiag\xc5\xb3._NEWLINE_Duraliuminis taip pat naudojamas greit\xc5\xb3j\xc5\xb3 traukini\xc5\xb3 (pvz., E2 Series Shinkansen) ir kitokios technikos gamyboje.'